汴中放船歸陽羨
作者：汪藻
朝代：宋

paragraphs: 流澌欲作環珮鳴，枯木未肯回春聲。
舟人坐恐雪爲祟，嬌鴉又舞天邊城。
天公知我不足厄，乞與十日霜風晴。
遙遙烟堤護玉鏡，滉滉雲海浮金鉦。
攬衣坐數踵間息，闚見宇宙無餘情。
燈花也似調兒女，咄咄笑我長宵征。
我生底處不堪著，未歸且雜吳兒耕。
縱無鄰翁飲子美，會有稚子迎淵明。
仙山況聞連洞壑，餌朮或可求長生。
閑中日月吾所有，此外付之人重輕。